Aune Past

Aune Past (aastani 1977 Kulikova; sündinud 1. oktoobril 1954 Raplas) on eesti kommunikatsiooniekspert ja sotsiaalpsühholoog. Past lõpetas 1973 Raplas keskkooli, 1978 Tartu Riikliku Ülikooli žurnalistikaosakonna ja 1987. aastal Tartu ülikoolis psühholoogia osakonna bakalaureuseõppe, aastail 1989–1991 oli ta Tartu ülikoolis sotsioloogia osakonna magistrant, lõpetas ajakirjanduse osakonna väitekirjaga "Eesti linnade imago linnaelanike silmis", aastast 2000 oli ta Helsingi Ülikooli doktorant. Past oli 1978–1989 Eesti Televisiooni toimetaja, 1991–1995 Alexela avalike suhete juht, 1995–1997 PNH Konsultatsioonid juhatuse esimees, alates 1997 Past ja Partnerid Suhtekorralduse OÜ juhatuse esimees, ühtlasi aastast 1997 Tartu Ülikooli ajakirjanduse ja kommunikatsiooni osakonna sotsiaalse kommunikatsiooni õppetooli lektor. Ta kuges kursusi "Ülevaade suhtekorraldusest", "Imago", "Mainekujundus" ja "Suhtekorralduse eetika". Ta töötas aastail 2006–2009 Tartu ülikooli sotsiaal- ja haridusteaduskonna ajakirjanduse ja kommunikatsiooni osakonnas avalikkussuhete ja teabekorralduse lektorina. Past on 2020. aasta märtsis loodud Eesti Tantsuspordi Ühenduse president. Enne seda oli ta Eesti Tantsuspordi Liidu president. Aune Past on tunnustatud ekspert mainekujunduse alal. Past uuris imagot ja mainekujundust, kommunikatsiooni ja suhtekorraldust. Ta on Eesti suhtekorralduse rajajaid ja esimese Eesti suhtekorraldajate eetikakoodeksi looja. Ta on esinenud ettekannetega paljudel konverentsidel kodu- ja välismaal. Ta on projekti "Eesti kui kujunev info- ja tarbimisühiskond: sotsiaalne jätkusuutlikkus ja elukvaliteet" (2007–12) täitjaid. Ta on Eesti Suhtekorraldajate Liidu (EPRA) asutajaliige, esimene president ja juhatuse liige (1996–99), European Public Relations Education and Research Association (EUPRERA) liige aastast 2000 ja rahvuslik esindaja (2002–03) ning International Public Relations Associationi (IPRA) nõukogu liige aastast 2004. Ta on avaldanud üle 30 teadustrükise. Ta on Urmas Pasti abikaasa, nende tütar on politoloog ja kommunikatsiooniekspert Liisa Past. Image and Reputation. Handbook. Tallinn, 1998 Identity and mass media. // Haridus ja kasvatusväärtused ühiskonnas. Tartu, 1999 The corporate image and new media. // Public Relations and New Media. Sofia, 2001 Euroopa Liidu imago Eestis. // Euroopa Liit ja Eesti avalik arvamus. Tartu, 2001 Corporate self-image and public reputation. Tartu, 2004 Juhtimine ja suhtekorraldus. Tallinn, 2005 Mainekujundus ettevõtluses ja poliitikas. Tallinn, 2007. Too oma meeskond ühte paati. Sisekommunikatsioon ettevõtetes ja organisatsioonides. Tallinn, 2009. Printsi poole teel. Minu unistus Monacost. Tallinn, 2012. Hea Tuju raamat 40+. Lood tervise, ilu ja suhete hoidmisest. Tallinn 2014. Eesti teaduse biograafiline leksikon, 3. köide "Aune Past, CV". Eesti Teadusinfosüsteem. Vaadatud 09.05.2017. https://ekspress.delfi.ee/artikkel/82773879/voistlustantsijate-inetu-tuli-uksteist-suudistatakse-ebaausas-mangus-ja-mustamises? https://www.etis.ee/portaal/isikuCV.aspx?PersonVID=3110&lang=et Kes on kes. Avaliku elu aastaraamat 2000. Tallinn, 2000, 296–297 Tartumaa 1953 võtmeisikut. Tallinn, 2003, 238 Turunduse 1099 võtmeisikut. Tallinn, 2004, 157. http://suhtekorraldus.ee/blogi/ Eesti teaduse biograafiline leksikon. 3. köide: N–Sap TTEÜ, avaldatud elektrooniliselt 2013 Käesolevas artiklis on kasutatud "Eesti teaduse biograafilise leksikoni" materjale.